**Atsauksme par J. Miroņenko semināru**

2016.g. no 22. – 24.janvārim SPPA notika Ukrainas vieslektores seminārs par sieviešu identitāti.

Lektore Jeļena Miroņenko nodarbības organizēja un vadīja pozitīvās psiholoģijas aspektā. Balstoties uz šī virziena izstrādātāja N.Pezeškiana nostādnēm, uzskatāmi un metodiski tika demonstrēti, kā soli pa solim veic klienta vai paša pieredzes analīzi problēmu risināšanā.

Teorētiski ieskicēti un praktiski demonstrēti tālākajā psihologa praksē labi pielietojami sievietes identitātes aspekti:

- vientulības iemeslu izpratnē un tās risināšanas variantos;

- ģimenes dažādu modeļu pielietošanas analīzē;

- konfliktu rašanās un risināšanas iespējās;

- tuvu attiecību zaudēšanas faktoru apzināšanā u.c.

Nodarbībās demonstrēts mūsdienīgs praktiskais instrumentārijs, kuru var izmantot psiholoģiskajā konsultēšanā, praktizējot pozitīvās psihoterapijas metodes.

Klausītāji iepazīstināti ar sekmīgi modificētām metodēm (Junga, Tomasa Kilmana u.c.), rūpīgi izstrādātiem un produktīviem paņēmieniem cilvēku pozitīvās dabas un uzvedības analīzei (Balonsa modelis, Tuvu attiecību aplis u.c.), sniegts ieskats dažādu tehniku pielietojumam subjekta darbības pozitīvas virzības aktivizēšanai.

J.Miroņenko ir labs kontakts ar auditoriju, plašas teorētiskās zināšanas, prasme pielāgoties un saprotami atbildēt uz dalībnieku uzdotajiem jautājumiem, vienmēr saglabājot konsultanta pozīciju.

I.K.

Par semināru – **Spēle pēc noteikumiem... vai...bez?**

Ar ko psiholoģijas studijas manuprāt ir īpašas? Ar iespēju apmeklēt daudz un dažādus apmācību seminārus, kuru laikā ir iespēja iepazīt lektorus no dažādām valstīm, kuri pārstāv dažādas konsultatīvās psiholoģijas metodes, iepazīt lektorus ar dažādu dzīves pieredzi. Līdz ar to ir unikāla iespēja iepazīt tuvāk metodes, kuras iespējams ikdienas steigā nebūtu students ne atradis, ne arī atlicinājis laiku apmācībai. Tādā veidā paplašinot savu pasaules redzējumu.

Šādu iespēju mums nodrošināja Starptautiskā Praktiskās Psiholoģijas Augstskola.

 Semināra sākumā vieslektore no Kijevas, kura ir speciālists sieviešu psiholoģijā, mūs īsumā iepazīstināja ar savu pārstāvēto metodi – Pozitīvā Psihoterapija. Šis virziens Latvijā ir ienācis pavisam nesen un praksē šo metodi pielieto kādi 6 psihologi. Taču pamatlicējs ir Vācijas pilsonis un tur šī metode ir atzīta valsts līmenī, tā ir iekļauta kā viena no 10 valsts apmaksātajām terapijas metodēm un pieraksts esot līdz pat pusgadam uz priekšu.

 Ilgi pie tīras teorijas mēs neuzkavējāmies, jo vērtīgākā mācīšanās forma ir – izjust uz paša ādas. Kā jau tas mēdz būt līdzīgās apmācību programmās, robeža starp klausītāju un klientu ir nemanāma. Terapeits aicināja izstrādāt kādu no saviem problēmjautājumiem. Ik dienas mums tika piedāvāti kādi darba instrumenti, kurus uz vietas mēs pārbaudījām praksē. Varējām vērot, kā terapeits strādā ar klienta jautājumu, saudzīgi klientu „atverot”, radot apstākļus, lai klients ieskatās problēmas būtībā un palīdzot rast risinājumu, klientu „aizver”.

 Mani ļoti ieinteresēja piedāvāto terapijas instrumentu praktiskā pielietojuma iespēja, šo instrumentu dažādība un dažādo skolu saplūsme vienā metodē. Līdz ar to es esmu ieinteresēta apgūt šīs metodes bāzes kursu Rīgā. Kursu ir iespējams uzsākt, ja ir pietiekušies vismaz 12 interesenti, ir jārēķinās ar 4-trām nedēļas nogalēm viena mācību gada laikā un vēl papildus 2h vebināriem katrā otrajā nedēļā. Rezultātā iegūtais sertifikāts ļauj praktizēt šo terapijas metodi 84 Eiropas valstīs.

Paldies SPPA par iespēju mācīties un apgūt jaunas Psiholoģiskās konsultēšanas metodes!

Cerot uz sadarbību bāzes kursa apmācības organizēšanā,

Psiholoģijas Maģistrantūras studente – Inese Veinberga